Ved Mellomveien 32 og det som ble byggetomt for Voldsminde vognhall var det fra 1890-årene oppført en stall og vognremisse for Trondhjems Omnibus Aktieselskab. Selskapet gikk konkurs i 1901 og trafikkruten dette selskapet driftet mellom Voldsminde og Ila via Midtbyen ble erstattet av sporvei gjennom etableringen av Trondhjems Elektricitetsværk og Sporvei. Lademolinjen ble opprettet i 1901 og hadde opprinnelig endestopp ved Buran. Denne linjen ble bygget ensporet, men ble i 1913 ombygd til dobbeltspor og forlenget til Nidarholms gate.